|  |  |  |  |
| --- | --- | --- | --- |
| |  |  |  | | --- | --- | --- | |  |  | **«РАСЛЫЙМ»**  **Татарстан Республикасы**  **Мәгариф һәм фән**  **министры**  **\_\_\_\_\_\_\_\_\_\_\_ И.Г. Һадиуллин**  **«\_\_\_» \_\_\_\_\_\_\_\_\_ 2021 нче ел** | |

**Рус телендә гомуми белем бирү оешмаларының**

**татар укучылары өчен 2022 нче елда**

**туган (татар) телдән дәүләт йомгаклау аттестациясен уздыру**

**материалларының күрсәтмә варианты**

**Демонстрационный вариант**

**контрольных измерительных материалов для проведения в 2022 году государственной итоговой аттестации (ГИА)**

**по родному (татарскому) языку**

**для учащихся-татар школ с русским языком обучения**

разработан федеральным государственным автономным образовательным учреждением высшего образования

«КАЗАНСКИЙ (ПРИВОЛЖСКИЙ) ФЕДЕРАЛЬНЫЙ УНИВЕРСИТЕТ»

подготовлен государственным бюджетным учреждением

«РЕСПУБЛИКАНСКИЙ ЦЕНТР МОНИТОРИНГА КАЧЕСТВА ОБРАЗОВАНИЯ»

утвержден МИНИСТЕРСТВОМ ОБРАЗОВАНИЯ И НАУКИ

РЕСПУБЛИКИ ТАТАРСТАН

**Имтихан эшенең күрсәтмә вариантына аңлатма**

2022 нче елгы дәүләт йомгаклау аттестациясен сочинение элементлары белән киңәйтелгән изложение язу формасында үткәрү тәкъдим ителә. Киңәйтелгән изложение укучыларның лингвистик компетенциясен (тел материалы белән эшләгәндә, лингвистик белемнәрне куллана алуы, тел һәм сөйләмгә караган белеме, өйрәнгән материалны урынлы куллана белү күнекмәләре, шулай ук танып белү, төркемләү, татар теле дәресләрендә алган аналитик белем һәм күнекмәләр), тел компетенциясен (лексик, грамматик, стилистик, орфографик һәм пунктуацион нормаларны саклау осталыгы һәм күнекмәләре), коммуникатив (аралашу) компетенциясен (сөйләм эшчәнлегендә продуктив һәм рецептив күнекмәләрне үзләштерү дәрәҗәсе) тикшерә.

Күрсәтмә вариант имтиханда катнашучыга һәм киң җәмәгатьчелеккә төп дәүләт имтиханы эшенең төзелеше, биремнең үзенчәлеге, аның формасы, катлаулылык дәрәҗәсе турында фикер йөртергә мөмкинлек бирә. Бу варианттагы биремне үтәүнең бәяләү критерийлары җавапның тулылыгы һәм дөрес язылышы таләпләре турында күзаллау тудыра.

Күрсәтмә вариант материаллары чыгарылыш сыйныф укучыларында дәүләт йомгаклау аттестациясенә әзерлек осталыгын булдырачак.

Демонстрационный вариант ГИА-9 по татарскому языку, 2022 год ТАТАР ТЕЛЕ (КОД ПРЕДМЕТА - 82) IX класс

**Рус телендә гомуми белем бирү оешмаларының татар укучылары өчен 2022 нче елда**

**туган (татар) телдән дәүләт йомгаклау аттестациясе**

**Эшне башкару өчен күрсәтмә**

|  |
| --- |
| ***Текстны тыңлагыз һәм изложение языгыз. Изложениедән соң кызыл юлдан текстта булган вакыйгаларга үз фикерегезне өстәп языгыз. Фикерегезне раслау өчен, укыганнарыгызга, шулай ук белемегезгә һәм тормышта күзәткән күренешләргә таянып, 2 дәлил китерегез. Киңәйтелгән изложениенең күләме 150 сүздән ким булмаска тиеш. Изложениене чиста һәм танырлык итеп языгыз.*** |

Рус телендә гомуми белем бирү оешмаларның татар төркемнәрендә белем алып, 9 нчы сыйныфны тәмамлаучы укучыларга туган (татар) телдән дәүләт йомгаклау аттестациясе өчен 3 сәгать 55 минут вакыт бирелә. Бирем 1 өлештән тора. Укучылар изложение өчен тәкъдим ителгән текстны 2 тапкыр тыңлыйлар. Беренче тапкыр тыңлаганнан соң, уйлану һәм караламада эшләү өчен, вакыт бирелә (5 минут). Текстны икенче тапкыр тыңлаганнан соң, изложение язу эше башлана. Изложение биремдә күрсәтелгән проблемага бәйле сочинение элементлары белән киңәйтелә. Укучылар әлеге проблемага бәйле иҗади фикер йөртергә һәм үз фикерләрен дөрес, логик эзлеклелектә формалаштырырга тиеш.

Язма эшне башкару барышында орфографик сүзлекләрдән файдаланырга рөхсәт ителә.

Караламадагы язулар тикшерелми!

Язма эш махсус төзелгән критерийлар буенча бәяләнә. Язма эшне хаталарсыз башкарып, югарырак балл җыярга тырышыгыз.

**Сезгә уңышлар телибез!**

**Боз өстендә**

Көзге каникулдан соң көннәр бик суытты, елгалар, күлләр боз белән капланды, бала-чага тимераякта шуа башлады. Илнур белән Кәрим дә боз өстеннән кайтып кермәделәр. Малайлар инешнең Ыкка кушылган җиренә таба шуды. Ахырда алар Ыкка килеп җитте. Монда боз шоп-шома иде. Ык бозына эре балык карарга дип кенә керүләрен онытып җибәрделәр. Менә Илнур, шуа-шуа, Ыкның уртасына таба ук элдерде. Кәрим аңа кычкырмакчы булган иде, кинәт чатырдаган тавыш ишетелде, һәм, боз ватылып китеп, Илнур суга чумды.

‒ Илнур, көт... мин хәзер!..

Кәрим яр буендагы таллыкка шуып китте. Эзли торгач, таза гына бер колга тапты. Шуны алып, Илнурга таба ашыкты. Илнур баткан урыннан боз өстенә су җәелгән, бүтән якынлашырлык түгел иде. Кәрим каешын колгага бәйләде дә**,** аны Илнур ягына селтәп җибәрде:

‒ Әйдә, ябыш!

Илнур каешка үрелде, тик кулы җитмәде. Нишләргә? Шунда Кәримнең башына бер уй килде. Ул тиз генә чишенә башлады. Аннары күшегеп беткән куллары белән свитер җиңен күлмәк җиңенә бәйләде, тезенә кысып тартты, чишелмәслек итте. Күлмәкнең икенче җиңен каешка бәйләде. Шуннан соң колганы, югары күтәрмичә генә, ян-яктан Илнурга селтәде. Илнур бу юлы күлмәкне эләктереп алды. Ниһаять, алар инеш бозына керде. Икесе дә дер-дер калтырый.

‒ Тизрәк өйгә йөгерик! ‒ диде Кәрим, дустын җитәкләп.

Кәримнең әбиләре бу очта гына булганлыктан, алар шунда йөгерде. Икесен дә анадан тума чишендереп, ниндидер тәмсез исле әйбер белән удылар, кайнар сөт, тагын әллә нәрсәләр эчерделәр дә, җылы юрганга төреп, икесен ике урынга салдылар. Өй җылы. Казанда, тәмле исләр чыгарып, аш кайный. «Их, ник без бергә генә яшәмибез икән?» — дип уйлап куйды Илнур, Кәримнең сипкелле битенә, аксыл кашларына карап. Бу минутта аның өчен Кәримнән дә кыюрак, Кәримнән дә якынрак кеше бар идеме икән? Юктыр, мөгаен. (266 сүз)

*(Фоат Садриевтан)*

|  |  |
| --- | --- |
| **Изложение өчен текст турында белешмә** | |
| **Абзац номеры** | **Микротемалар (мәгънәви кисәкләр)** |
| **1** | Боз ватылып, Илнур суга чума. |
| **2** | Кәрим Илнурны коткару өчен тырыша. |
| **3** | Илнур Кәримнән дә кыюрак кеше булмавын ачыклый. |

**Язма эшне бәяләү критерийлары**

*1 нче таблица*

|  |  |  |
| --- | --- | --- |
| **№** | **Критерий** | **Балл** |
| **ИК1** | **Изложениенең эчтәлеге** |  |
|  | Укучы тыңлаган текстның эчтәлеген тулы ачкан, анда яктыртылган **барлык** мәсьәләләр язмада урын алган. | 2 |
| Текстның эчтәлеге ачылган,  **әмма**  бер микротема төшеп калган (яки өстәлгән) | 1 |
| Текстның эчтәлеге ачылган,  **әмма**  бердән артык микротема төшеп калган (яки өстәлгән) | 0 |
| **ИК2** | **Язманың мәгънә бөтенлеге, бәйләнешле сөйләм һәм аның эзлеклелеге** |  |
|  | Укучының эшендә мәгънә бөтенлеге, сөйләмнең бәйләнешле һәм эзлекле булуы күзәтелә:   * логик хаталар юк, эзлеклелек бозылмаган; * текст кызыл юлларга дөрес бүленгән | 3 |
| Эштә мәгънә бөтенлеге, сөйләмнең бәйләнешле һәм эзлекле булуы күзәтелә,  **әмма** бер логик хата бар  **яки** кызыл юлны билгеләүдә бер хата бар | 2 |
| Эштә коммуникатив (аралашуга караган) мәгънә сакланган,  **әмма** ике логик хата  **яки** кызыл юлны билгеләүдә ике хата җибәрелгән | 1 |
| Эштә коммуникатив (аралашуга караган) мәгънә сакланган,  **әмма** икедән артык логик хата  **яки** кызыл юлны билгеләүдә икедән артык хата җибәрелгән | 0 |
| **ИК3** | **Язманың композицион бөтенлеге** |  |
|  | Эш композицион яктан бөтен һәм төгәлләнгән, текст төзүдә хаталар юк. | 2 |
| Эш композицион яктан бөтен һәм төгәлләнгән,  **ләкин** текст төзүдә 1 хатасы бар. | 1 |
| Текст төзүдә 2 яки күбрәк хатасы бар. | 0 |
| **ИК4** | **Дәлил-мисал (-лар) ның булуы** |  |
|  | Укучы фикерен белдергән, дәлилләгән (**2 дән ким булмаган дәлил китергән, шуларның берсе матур, публицистик яки фәнни әдәбиятка карый**). | 3 |
| Укучы фикерен белдергән, дәлилләгән (белеменә, тормыш тәҗрибәсенә таянып, **2 дән ким булмаган** дәлил китергән),  **яки**  **матур, публицистик яки фәнни әдәбиятка караган 1 генә дәлил китергән**. | 2 |
| Укучы фикерен белдергән, белеменә, тормыш тәҗрибәсенә таянып дәлилләгән (**1** дәлил китергән). | 1 |
| Укучы фикерен белдергән, **ләкин дәлилләмәгән,**  **яки**  укучы фикере формаль рәвештә генә (мәсәлән, “Мин автор фикере белән риза / риза түгел”) бирелгән,  **яки**  укучы фикере язмада бөтенләй чагылыш тапмаган. | 0 |
| **ИК1-ИК4 күрсәткечләре буенча изложение өчен җыела торган иң югары балл** | | 10 |

**Язма эшнең грамоталылыгы һәм аның фактик төгәллеге аерым бәяләнә**

*2 нче таблица*

|  |  |  |
| --- | --- | --- |
| **№** | **Укучы сөйләменең грамоталылыгын һәм фактик төгәллеген бәяләү критерийлары** |  |
| **ГК1** | **Орфографик нормаларның үтәлеше** |  |
|  | Орфографик хаталары юк **яки** хатасы 1 дән артык түгел | 2 |
| 2-3 хата җибәрелгән | 1 |
| Хаталарының саны 4 тән артык | 0 |
| **ГК2** | **Пунктуацион нормаларның үтәлеше** |  |
|  | Пунктуацион хаталары юк **яки** хатасы 2 дән артык түгел | 2 |
| 3-4 хатасы бар | 1 |
| Хаталарының саны 5 тән артык | 0 |
| **ГК3** | **Грамматик нормаларның үтәлеше** |  |
|  | Грамматик хаталары юк **яки** 1 хатасы бар | 2 |
| 2 хатасы бар | 1 |
| Хаталарының саны 3 тән артык | 0 |
| **ГК4** | **Сөйләм нормаларының үтәлеше** |  |
|  | Сөйләм хаталары юк **яки** хатасы 2 дән артык түгел | 2 |
| 3–4 хатасы бар | 1 |
| Хаталарының саны 5 тән артык | 0 |
| **ФК1** | **Язма сөйләмнең фактик төгәллеге** |  |
|  | Материалны язмада бирүдә, шулай ук аңлауда һәм терминнар кулланылышында фактик хаталар юк | 2 |
| Материалны язмада бирүдә яки терминнар кулланылышында 1 хата бар | 1 |
| Материалны язмада бирүдә яки терминнар кулланылышында 2 хата бар | 0 |
| **ГК1-ГК4, ФК1** **критерийлары буенча изложение өчен иң югары балл** | | **10** |

Грамоталылыкны бәяләгәндә, изложениенең күләмен исәпкә алырга кирәк. Язма эшнең гомуми күләме 150 сүздән ким булмаска тиеш.

2 нче таблицада китерелгән нормативлар гомуми күләме 150 һәм 150 сүздән күбрәк булган изложениеләрне тикшерү өчен кулланыла.

Әгәр изложениенең гомуми күләме 75-149 сүз булса, ГК1-ГК4 критерийлары буенча 1 баллдан артык куелмый:

ГК – 1 буенча орфографик хаталар булмаса яки 1 тупас булмаган хата булганда 1 балл куела;

ГК – 2 буенча пунктуацион хаталар булмаса яки 1 тупас булмаган хата булганда 1 балл куела;

ГК – 3 буенча грамматик хаталар булмаганда 1 балл куела;

ГК – 4 буенча сөйләм хаталары булмаганда 1 балл куела.

Әгәр изложениенең гомуми күләме 75 сүздән артмаса, мондый эшләргә ГК1-ГК4 критерийлары буенча 0 балл куела.

Дәүләт йомгаклау аттестациясен тулаем башкару барышында җыярга мөмкин булган максималь балл – **20.**

**Имтихан эше өчен түбәндәге билгеләр куела:**

0-5 балл – «2» ле билгесе;

6-10 балл – «3» ле билгесе;

11-15 балл – «4» ле билгесе. Искәрмә: бу очракта укучы грамоталылык өчен (ГК1–ГК4 критерийлары) 4 баллдан кимрәк балл җыймаска тиеш. Әгәр укучы ГК1–ГК4 критерийлары буенча 4 баллдан кимрәк балл җыйса, «3» ле билгесе куела.

16-20 балл – «5» ле билгесе. Искәрмә: бу очракта укучы грамоталылык өчен (ГК1–ГК4 критерийлары) 6 баллдан кимрәк балл җыймаска тиеш. Әгәр укучы ГК1–ГК4 критерийлары буенча 6 баллдан кимрәк балл җыйса, «4» ле билгесе куела.